**BROĆKE**

Davor, 23.ožujka 2018.

Jasna Butumović, prof.

**Zašto se u Davoru obojana uskršnja jaja nazivaju BROĆKE?**

Sljedećim tekstom ću pokušati pojasniti navedeni izraz.

Bojanje jaja je duboko ukorijenjeno u hrvatskoj tradiciji.

U većini rječnika, obojano jaje najčešće nazivaju PISANICA, a u svom osnovnom značenju ima vrlo kratku definiciju: „šareno uskršnje jaje“.

Iza tog sažetog opisa krije se priča koja seže u povijest Hrvata.

Prema riječima J.Brleka [1] jaja su bojali mnogi europski narodi - stari Germani, Nordijci, Slaveni i ostali.

Na području današnje Hrvatske prvu tradiciju obojanih jaja, možemo pratiti još u starohrvatskim grobovima, u razdoblju prije 9.stoljeća.

Diljem Hrvatske za obojana uskršnja jaja se koriste razni izrazi.

[1]**Pisanica** - izraz koji se najčešće koristi u standardnom jeziku, uobičajen je u nekoliko varijacija u lokalnim govorima sjeverozapadne i središnje Hrvatske.

Ova je riječ izvedenica iz glagola pisati, koji korijen vuče iz staroslavenskog jezika gdje je imao i značenje „slikati“ tako da se pisanice može nazvati i oslikanim jajima.

U Slavoniji, Baranji i Lici spominju se šarena ili šarana jaja, a ponegdje na istoku Slavonije može se čuti i izraz '**svilopis'**.

U Međimurju se pak može čuti izraz **'luge' ili 'lugana'** jaja, što se odnosi na lužinu od pepela, odnosno čađu kojom su jaja premazivana.

**„Pengana“** ili **„napengana**“ jaja su izrazi koje se najčešće može čuti u Dubrovačkom primorju. (Glagol pingere u latinskom jeziku između ostalog znači bojati, premazivati, slikati. )

Premazivati se u ovom slučaju odnosi na tehniku ukrašavanja voskom.

Kada su se jaja samo bojala a nisu premazivala voskom, na dubrovačkom području su korišteni razni izrazi povezani s nijansom boje.

Tako su jaja obojana u crveno nazivali **BROĆE jaja (** prema biljcibroć iz čijeg su korijena dobivali crvenu boju).

O ovome je još u 16. stoljeću pisao dubrovački pjesnik **Mavro Vetranović:**

**„ … i broća se još nahodi**

**u što žene jaja maste**

**uskrsenje kad prihodi“ .[1]**

Izraz **BROĆKE se koristi u Davoru** i gdje još?

**Ima li taj izraz veze s podrijetlom Davoraca ili su žene Davora odavna vrsne kemičarke i botaničarke koje su znale koristiti biljke u bojanju ne samo jaja nego i vune i lana.**

U prilog tomu citirat ću:

[2] Mislimo, da nigdje nisu žene marljivije nego u Slavoniji.

Jer osim toga što ih muževi zovu da im pomažu u poljskim poslovima i što upravljaju kućom i porodicom, one skrbe i za svu vunenu i lanenu odjeću. Zato uz bilo koji posao još predu, marljivo koriste vrijeme koje im preostaje od drugih poslova da bi isprele svu pređu. Žene rijetko izađu na ulicu bez preslice o boku, pa im čak i desnica nije bez vretena kada se vraćaju s bunara, ako slučajno u lijevoj nose vrč.

I nije dosta što predu pređu, već se i same bave tkanjem od lana i vune te izrađuju na jednostavnom stroju vještom rukom svakovrsne tkane proizvode.

Same se također bave bojanjem i u tome lijepo uspijevaju, no nema raznolikosti ni u materijalu za **bojanje ni u bojama**, nego se zadovoljavaju gotovo samo onima što ih obično zovemo osnovnim bojama.

**Za crvenilo koriste korijenje broća, stucano u prah i kuhano u vodi, ali tako da nikada ne uzavri.**

Uglavnom dodaju nešto varzilova[3] drveta da boja bude svjetlija.

Kada žele bojati vunu, stave je zajedno s **broćom** u vodu koja se grije na vatri i postupe tako da tekućina prikrije vunu, pa je ostave tri dana i noći nad stalno tihom vatrom, češće je kuhačom prevrću i podižu s dna. Kad vuna upije boju, izvade je iz tekućine, iscijede i slože u pasma u suho i čisto korito dok tekućina iz koje je vuna izvađena ne uzavri, nakon što se potakne vatra.

Zatim malo zamoče pojedina pasma u tu tekućinu, okrenuvši ih, pa ih opet izvade, prostru u korito i odmah pospu pepelom što ostane od spaljene loze, tako da ih prožme. Tada na njih sipaju vrelu tekućinu od broća i u njoj ih ostave još nekoliko sati pokrivene orahovim lišćem. Poslije toga operu pasma u čistoj vodi, osuše i tada su gotova za upotrebu.

Ali prije nego boje vunu, prirede je da prihvati boju; namaču je osam dana u toploj vodi u koju stave raženog kvasca i sitno stucane stipse (alauna), dok se iz nje ne izgubi blijedožućkasta boja.

BROĆ za bojenje seljaci uglavnom sami uzgajaju. [2]…

[4] …Isto bi tako mogao biti unosan za Županiju uzgoj prirodnog bilja za bojenje, osobito **broća** i **saća.**

**Ako je broć korišten za bojanje pređe, tom bojom su zasigurno bojana i jaja a ime izvedeno iz imena biljke broć - broćka.**

Još malo o broćevoj boji….

Prof.dr.sc. D.Grdenić piše:

[5] Broćeva crvena boja, vjerojatno toliko drevna koliko i indigo modra, dobivala se iz podanka **Rubia tinctorum**, biljke iz porodice broćeva, samonikle u Maloj Aziji i na Sredozemlju, ali odavno uzgajane u mnogim krajevima Azije i Europe.

**Podanak tri do četiri godine stare biljke su osušili, samljeli, natopili vodom, prepustili fermentaciji i time iz glikozida oslobodili bojilo - ALIZARIN.**

Bez stipse kao močila, crvenilo iz broća ne bi se moglo upotrebljavati. Broć i stipsa imaju zajedničku povijest. No, ne samo močenje stipsom, nego i prethodna obrada pamučne tkanine uljem, posebno dobivenim iz istisnutih maslina, bila je dio tajne cijelog postupka koji je tkanini davao jarko crvenu boju.

Umijeće bojenja, kojim su se u starom vijeku isticali Egipćani, Asirci, Feničani, Sirijci i Židovi, baštinio je Bizant i postao vodeći u toj djelatnosti tijekom srednjeg vijeka.

Još u 19. stoljeću broćeva crvena boja zvala se turskom.

Mletački i genoveški trgovci otpremali su tkanine na bojenje u Carigrad, pa su tek u doba renesanse, europsko vodstvo u bojenju tkanina preuzeli talijanski gradovi, poglavito Genova, Bologna i Pisa, pa Firenza.

**Broćevo bojilo uvozilo se s Orijenta**, uglavnom preko Bagdada, pod imenom **al** **lizari.**

U uzgoju broća u 18.st.vodile su Francuska i Engleska. Crvena boja hlača francuskih i kaputa engleskih vojnika bila je od broća.

Uskoro, nakon što su njemački kemičari C.Graebe i C.Liebermann godine 1869. ostvarili sintezu alizarina u laboratoriju, pa je počela njegova tvornička proizvodnja iz antracena, sastojka katrana kamenog ugljena, prestao se u Europi uzgajati broć.[5]

**Biljku broć je još uvijek moguće naći na području Davora ( ubrala sam je u lipnju 2017.).**

Sistematika:

BROĆ (lat. Rubia tinctorum)

Carstvo: [Plantae](https://hr.wikipedia.org/wiki/Plantae)

Razred: [Magnoliopsida](https://hr.wikipedia.org/wiki/Magnoliopsida)

Red: Rubiales

Porodica: [Rubiaceae](https://hr.wikipedia.org/wiki/Rubiaceae)

Rod: [*Rubia*](https://hr.wikipedia.org/wiki/Rubia)[L.](https://hr.wikipedia.org/wiki/L.), 1753

Vrsta: Rubia tinctorum

**BROĆ (bojadisarski broć,** broč pitomi, broć veliki, pravi broć, broć crveni, brojuć, [lat.](https://hr.wikipedia.org/wiki/Latinski_jezik)  *Rubia tinctorum*), biljka je iz porodice [*Rubiaceae*](https://hr.wikipedia.org/wiki/Rubiaceae).

**Ne smije se brkati s rodom**[**broćika**](https://hr.wikipedia.org/wiki/Bro%C4%87ika) ([*Galium*](https://hr.wikipedia.org/wiki/Galium)), kojem pripada [prava broćika](http://www.wikiwand.com/hr/Prava_bro%C4%87ika) ([Galium verum](http://www.wikiwand.com/hr/Galium_verum)), nazivana i Ivanjsko cvijeće, Ivanov cvijet, Ivanova trava, slama Marije djevice, a rasprostranjena je po čitavom svijetu.

U [Hrvatskoj](https://hr.wikipedia.org/wiki/Hrvatska) raste [strani](https://hr.wikipedia.org/wiki/Strani_bro%C4%87) ili sredozemni broć ([*Rubia peregrina*](https://hr.wikipedia.org/wiki/Rubia_peregrina)) i [pravi](https://hr.wikipedia.org/wiki/Pravi_bro%C4%87) ili bojadisarski broć ([*Rubia tinctorum*](https://hr.wikipedia.org/wiki/Rubia_tinctorum)) .

Biljka je nastanjena u područjima od južne Europe do Azije i doseže visinu od 1 metra.

Korijen biljke crvenkaste je do bakrene boje s vrlo jakim vlastitim mirisom. Plodovi se koriste kao sjeme, a korijen za bojanje. Ubire se između 18. i 30. vegetacijskog mjeseca – korijen se suši i zatim usitnjava.

Tradicionalno se koristila za [bojenje](https://hr.wikipedia.org/w/index.php?title=Bojenje&action=edit&redlink=1) [tkanina](https://hr.wikipedia.org/wiki/Tkanina) i kože, a koristila se i kao ljekovita biljka.

**Na**[**južnoslavenskim prostorima**](https://hr.wikipedia.org/wiki/Ju%C5%BEni_Slaveni)**, još se od predkršćanskih vremena korijen biljke upotrebljava za bojanje**[**pisanica**](https://hr.wikipedia.org/wiki/Pisanica)**. [6]**

Stari [Egipćani](https://hr.wikipedia.org/wiki/Egip%C4%87ani), [Grci](https://hr.wikipedia.org/wiki/Grci) i [Perzijanci](https://hr.wikipedia.org/wiki/Perzijanci) također su poznavali ovu biljku.[6]

**LITERATURA:**

[1] **Josip Barlek** iz zagrebačkog Etnografskog muzeja, Dnevnik.hr

[2] Matija Piller i Ljudevit Mitterpacher, *Putovanje po Požeškoj županiji u Slavoniji 1782. god.*,Osijek 1995., str.147.

[3] šiljevi… Cyperaceae, Schoenus ferrugineus

[4] Matija Piller i Ljudevit Mitterpacher, *Putovanje po Požeškoj županiji u Slavoniji 1782. god.*,Osijek 1995., str.153.

[5] Drago Grdenić, *Povijest kemije*, Zagreb 2001.,str.95.

[6] Gerhard Orzechowski: Gift- und Arzneipflanzen von Mitteleuropa. Begründet von Otto Gessner. 3. Auflage. Winter, Heidelberg 1974., [ISBN 3-533-02372-9](https://hr.wikipedia.org/wiki/Posebno:Tra%C5%BEi_ISBN/3533023729).

BROĆ, Rubia tinctorum, L. cvijet biljke broć

[](https://hr.wikipedia.org/wiki/Datoteka:Illustration_Rubia_tinctorum1.jpg) 


Korijenje biljke broć

 ****

Prah dobiven usitnjavanjem korijena

****

KEMIJSKA FORMULA CRVENE BOJE – ALIZARINA

****